RESOLUCIÓN do 21 de febreiro de 2008 pola que se convocan cursos para o persoal da rede de bibliotecas de Galicia en colaboración coa Consellería de Cultura e Deporte.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 27/02/2008

Dentro do programa de actividades formativas da Escola Galega de Administración Pública (EGAP) que se realizarán en colaboración para o ano 2008, e de conformidade co artigo 6.2º da Lei 4/1987, do 27 de maio, modificada pola Lei 10/1989, do 10 xullo,
RESOLVO:
Convocar, en colaboración coa Consellería de Cultura e Deporte a través da Dirección Xeral de Creación e Difusión Cultural, os vinte cursos que figuran no anexo II desta resolución, dirixidos a persoal da rede de bibliotecas de Galicia, correspondentes ao primeiro semestre do ano 2008, cuxas bases, características e contido son detallados nos anexos desta resolución.
Santiago de Compostela, 21 de febreiro de 2008.
Carlos Suárez-Mira Rodríguez
Director da Escola Galega de Administración Pública
ANEXO I
Bases
Primeira.-Requisitos dos participantes.
Poderán participar nas accións formativas convocadas por esta resolución os empregados públicos e as empregadas públicas destinados na rede de bibliotecas de Galicia que se atopan en situación de servizo activo ou excedencia polo coidado dun fillo ou dun familiar e que reúnan os requisitos establecidos para cada un dos casos no anexo II.
Toda persoa solicitante que ao inicio do curso se atope en situación de baixa laboral por incapacidade temporal quedará automaticamente excluída da listaxe do persoal seleccionado.
Segunda.-Acceso ás actividades, datas e lugares de realización.
Poderá participar o persoal que cumpra os requisitos específicos e as preferencias exixidas para cada curso no anexo II. A participación nos cursos que teñan lugar en horario de traballo quedará condicionada á autorización das persoas responsables dos centros directivos.
Os cursos realizaranse coa duración e condicións que para cada un deles se indican no anexo II. A información será actualizada e ampliada na páxina web da Consellería de Cultura e Deporte (
http://culturaedeporte.xunta.es/
) e no portal da rede de bibliotecas (http://www.rbgalicia.org).
Esta convocatoria estrutúrase en accións formativas de carácter xeral e específicas, referidas todas elas ás seguintes áreas: dirección e xerencia pública, economía e finanzas, recursos humanos, recursos materiais e tecnolóxicos, procesos de traballo, normativa e organización autonómica, específicas do sector competencial, idioma, coñecementos transversais e outros. As accións formativas de carácter xeral teñen por obxecto ofrecer un currículo básico horizontal que capacite os empregados públicos para realizar funcións e tarefas en calquera posto de traballo ao longo da súa carreira profesional. Correspóndese con funcións, coñecementos e habilidades que son xenéricas e constitúen as bases da organización e do funcionamento da Administración. As accións formativas específicas comprenden o conxunto de actividades formativas cuxo obxectivo está directamente relacionado coa adaptación permanente ao posto de traballo que se desempeña e que inclúen contidos basicamente sectoriais que
afectan competencias específicas.
Terceira.-Solicitudes.
a) O persoal que desexe participar nos cursos convocados nesta resolución deberá cubrir o formulario de matrícula telemática na páxina web da EGAP <
http://egap.xunta.es>
, de acordo co disposto na base 4ª desta resolución, non sendo admisibles outros modelos de solicitude. Faise recomendable facilitar conta de correo electrónico e teléfono móbil para enviar mensaxes aos candidatos.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo de un ano computado desde o momento en que se detecte o feito.
c) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecida na alínea anterior ou sexan presentadas fóra de prazo.
d) As persoas solicitantes de cursos de teleformación deberán dispor dun equipo informático que cumpra os seguintes requisitos técnicos:
-Ordenador con conexión á internet.
-Calquera navegador web co plug-in de flash.
-Conta de correo electrónico especificada na solicitude.
e) As solicitudes cubertas adecuadamente de acordo coa base 4ª entenderanse presentadas na EGAP no enderezo da internet
http://egap.xunta.es/matrícula
, unha vez que se complete correctamente o proceso de matriculación. No caso de que os interesados necesiten presentar documentación complementaria que acredite circunstancias específicas de acordo cos criterios de selección, poderán remitirlle á Dirección Xeral de Creación e Difusión Cultural unha copia do formulario de matrícula e a devandita documentación por fax ao número 981 54 50 65, sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38.4º da Lei de réxime xurídico das administracións públicas e do procedemento administrativo común.
f) Deberá utilizarse exclusivamente unha das modalidades de remisión. No caso de encontrárense varias solicitudes dunha mesma persoa, só serán considerados os datos achegados a través da internet.
g) O prazo de presentación de solicitudes rematará o 15 de marzo de 2008.
Cuarta.-Formulario normalizado de solicitude.
a) Os formularios de solicitude a que se refire a base anterior serán cubertos pola persoa solicitante necesariamente a través da aplicación informática de matrícula en liña da Escola Galega de Administración Pública, que poden encontrar no enderezo da internet
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios poderán ser obtidos e cubertos ata as 14.00 horas da data de finalización dos prazos de presentación de solicitudes.
d) En caso de dúbida, dificultades técnicas ou necesidade de máis información poderán dirixirse á EGAP a través do número de teléfono 981 54 63 40, ou fax: 981 54 63 30 ou enderezo de correo electrónico
, que adoptará as medidas necesarias para facilitar a presentación de solicitudes.
Quinta.-Criterios de selección.
a) Os criterios selectivos que serán empregados son:
1. Que exista unha relación directa entre as tarefas que realiza o solicitante no desempeño do seu traballo e a materia ou materias obxecto do curso.
2. O menor número de cursos realizados en escolas ou institutos da Administración durante os últimos dous anos.
3. A antigüidade, como tal, entenderase o tempo transcorrido desde a data de ingreso na Administración pública.
4. No caso de vacantes, poderán cubrirse as prazas con titulados universitarios en biblioteconomía e/ou documentación, historia, filoloxía ou humanidades.
5. Para atender ás necesidades formativas dos bolseiros da EGAP e da rede de bibliotecas de Galicia poderán reservarse ata un 10% do total das prazas convocadas en cada curso.
En todo caso, con carácter supletorio, serán aplicables os sinalados con carácter xeral na resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro) e, de ser o caso, os criterios específicos que se establezan para cada acción formativa sinalados no anexo II.
b) Os solicitantes, ademais da solicitude de matrícula, deberanlle presentar á Dirección Xeral de Creación e Difusión Cultural un certificado expedido polo responsable de persoal do organismo de que depende, en que se indique a situación profesional deste e mailas tarefas que desempeña.
Para o resto dos peticionarios, o requisito para poder presentarse e o de ser diplomado ou licenciado universitario en biblioteconomía e/ou documentación, historia, filoloxía ou humanidades.
Esta documentación acreditativa para a admisión nos cursos deberá ser enviada ao fax 981 54 50 65, sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38.4º da Lei de réxime xurídico das administracións públicas e do procedemento administrativo común.
Unha vez admitidos, a Dirección Xeral de Creación e Difusión Cultural poderá solicitarlles aos seleccionados a presentación do orixinal ou fotocopia compulsada dos méritos alegados, que deberán entregar nun prazo non superior aos dez días.
c) Así mesmo poderá ser solicitado o asesoramento de profesores na materia dos cursos cando sexa conveniente para unha mellor selección e a homoxeneización do grupo de alumnos, para o que poderán ser establecidas probas previas de nivel.
d) No caso de que non haxa un suficiente número de solicitantes que cumpran os requisitos nalgún curso, poderá completarse o número de alumnos asignados a eles mediante a apertura dun novo prazo público na páxina web da EGAP, con suficiente antelación para que teña lugar unha adecuada selección das novas persoas candidatas.
Sexta.-Publicación das relacións do persoal seleccionado.
a) A Dirección Xeral de Creación e Difusión Cultural fará público na páxina web da consellería (
http://culturaedeporte.xunta.es
) e no portal da rede de bibliotecas (http://www.rbgalicia.org) unha relación provisional das persoas seleccionadas para participar en cada curso, así como un número axeitado de reservas. Ademais, para unha maior difusión serán informados da súa selección a través do correo electrónico e mensaxe telefónica os que faciliten os seus datos na solicitude. As persoas que non figuren na relación, non foron seleccionadas, polo que ocupan un posto máis afastado na lista de reservas, ou ben foron excluídas por algunha das razóns expresadas nas bases da convocatoria, todo isto de acordo co disposto no artigo 59.6º b) da Lei de réxime xurídico das administracións públicas e do procedemento administrativo común.
b) A Consellería de Cultura e Deporte solicitará, de ser o caso, ao centro directivo en que está adscrita a persoa preseleccionada ou á xefatura de persoal da entidade correspondente a documentación acreditativa da veracidade dos datos contidos na solicitude, así como a certificación de que a materia do curso ten relación co posto de traballo.
c) O persoal preseleccionado só poderá renunciar ao curso por causa de forza maior suficientemente xustificada, necesidade do servizo ou outras causas xustificadas sempre que así o acredite documentalmente a persoa responsable do departamento administrativo en que desenvolva o seu labor ou a través dun documento que acredite o feito alegado. A renuncia debe ser comunicada por escrito ao fax 981 54 50 65 cunha antelación de 3 días hábiles anteriores ao inicio do curso co fin de cubrir a vacante. A renuncia non xustificada, ou non acreditada documentalmente a causa que a produce, suporá a exclusión do seleccionado nas convocatorias durante o prazo dun ano contado desde a data de finalización do curso, de acordo co disposto na Resolución do 4 de xaneiro de 2008 pola cal se actualizan os criterios de participación nas actividades docentes da Escola Galega de Administración Pública.
d) A Dirección Xeral de Creación e Difusión Cultural públicará con anterioridade ao comezo do curso a través da páxina web da consellería (
http://culturaedeporte.xunta.es/
) e do portal da rede de bibliotecas (http://www.rbgalicia.org) a listaxe definitiva de admitidos ao curso. A persoa seleccionada deberá comunicarlle á persoa responsable do seu centro directivo a selección na actividade en caso de coincidir co horario de traballo, pois neste suposto deberá contar coa súa autorización, que terá que presentarlle ao comezo do curso ao responsable da actividade formativa. Por necesidades do servizo ou causas debidamente motivadas poderá negarse a asistencia ao curso, circunstancia que lle debe ser comunicada á Dirección Xeral de Creación e Difusión Cultural.
e) Non serán admitidos en ningún caso cambios ou substitucións entre as persoas seleccionadas.
Sétima.-Asistencia aos cursos.
Durante a realización das actividades formativas levarase un control permanente de asistencias a través dos sistemas que se establezan para o efecto e, así mesmo, constarán como incidencia as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
Oitava.-Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento dos cursos. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) Outorgaráselle certificado de aproveitamento ao alumnado dos cursos cando así o regule a convocatoria e requirirá como mínimo cumprir o control de asistencia establecido na actividade, o desenvolvemento da avaliación da aprendizaxe mediante diferentes instrumentos segundo a actividade e a superación do sistema de avaliación axeitado a cada actividade do cal se terá coñecemento antes do comezo da actividade formativa. En caso de non superar as probas tampouco se facilitará certificado de asistencia.
c) É obrigatoria a asistencia con puntualidade a todas as sesións dos cursos. Unicamente poderá autorizarse a ausencia por causas xustificadas, que se acreditará documentalmente ante o servizo competente da Dirección Xeral de Creación e Difusión Cultural ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 15% das horas lectivas. A ausencia aínda xustificada superior ao 15% do total das horas lectivas suporá a perda do dereito á expedición do diploma.
d) A falta de asistencia dun número de horas superior ao 15% das horas lectivas sen xustificación ou a falta de acreditación documental da causa alegada determinará non só a perda do dereito ao certificado acreditativo da participación no curso senón que os participantes poderán ser excluídos das convocatoria das actividades formativas da EGAP durante o prazo dun ano contado desde a finalización do curso.
e) Para poder superar os cursos de teleformación é necesario cumprir unha serie de requisitos obrigatorios na súa totalidade:
-Asistencia á sesión presencial de apertura, se a houber.
-Adecuada realización das actividades que o titor ou a titora propoña. Estas deben constar como aprobadas nos prazos que estipulen as titorías.
-Lectura detallada dos contidos do curso. Cada curso ten uns contidos teóricos que deben ser revisados na plataforma. En cada curso estimarase un tempo mínimo de seguimento homoxéneo nos contidos materiais que será comunicado polas titorías ao seu inicio.
O alumnado deberá superar unha proba final, de carácter presencial, que terá lugar nas dependencias da EGAP. Para poder obter o diploma é necesario obter un aprobado nesa proba e cumprir os demais requisitos con anterioridade.
f) Para que quede coñecemento e constancia no seu expediente, as persoas participantes nos cursos terán que facilitarlles unha copia das certificacións recibidas aos servizos de persoal do centro directivo ao cal estean adscritos.
Novena.-Facultades da EGAP.
a) A EGAP resolverá aquelas incidencias que se poidan producir no desenvolvemento e na xestión dos cursos e pode suprimir algún, ampliar novas edicións da programación ou programar outros cursos diferentes cando así veña exixido por circunstancias que afecten a súa organización ou docencia, para o cal informará o grupo de traballo da Comisión Autonómica de Formación Continua. Así mesmo correspóndelle á EGAP prover canto sexa necesario para a execución e cumprimento desta resolución.
A Dirección Xeral de Creación e Difusión Cultural poderá modificar o desenvolvemento dos cursos co fin de adaptalo ás necesidades da Administración, así como resolver as continxencias que poidan xurdir dando conta diso á EGAP.
b) A execución material das accións queda condicionada á existencia de crédito orzamentario axeitado e dispoñible e a autorización correspondente do gasto.
c) No suposto de que o número de admitidos sexa inferior ao 50% das prazas convocadas, a EGAP reserva para si o dereito a suspender, cancelar ou agrupar varias edicións das actividades, caso en que empregará os medios de notificación ás persoas interesadas previstos na normativa vixente.
ANEXO II
* Curso básico no uso do programa de xestión Meiga.
Código: LO08008.
Tipo: específico.
Área formativa: proceso de traballo.
1. Obxectivos.
-Proporcionar e experimentar os conceptos e mais as habilidades que permiten levar a cabo actividades de informatización da biblioteca.
-Proporcionar unha visión xeral do sistema.
-Coñecer os aspectos máis salientables para traballar na xestión informática da biblioteca.
-Coñecer o módulo de catalogación e préstamo do programa de xestión.
2. Destinatarios.
Persoal da rede de bibliotecas de Galicia.
3. Desenvolvemento.
Nº de edicións: 4.
Duración: 6 h por edición.
Lugar e datas: aula EGAP, 24 de abril, 8 de xullo, 14 de outubro e 2 de decembro de 2008.
Horario: das 10.00 ás 14.00 h e das 16.00 ás 18.00 h.
Prazas: 15 por edición.
4. Contido.
Módulo de catalogación: rexistro e catalogación no proxecto.
Catalogación manual e catalogación derivada.
Etiquetas dos libros.
Usuarios da biblioteca. Empréstitos, devolución e listas de espera.
* Curso avanzado no uso do programa de xestión Meiga.
Código: LO080010.
Tipo: específico.
Área formativa: proceso de traballo.
1. Obxectivos.
-Avanzar nos conceptos e habilidades que permiten levar a cabo actividades de informatización da biblioteca.
-Ampliar na visión xeral do sistema: distintos tipos de traballo.
-Profundar nos aspectos máis salientables para traballar na xestión informática da biblioteca.
2. Destinatarios.
Persoal da rede de bibliotecas de Galicia.
3. Desenvolvemento.
Nº de edicións: 3.
Duración: 6 h por edición.
Lugar e datas: aula EGAP, 30 de abril, 15 de xullo e 9 de decembro de 2008.
Horario: das 10.00 ás 14.00 h e das 16.00 ás 18.00 h.
Prazas: 15 por edición.
4. Contido.
-Catalogación derivada: diferentes xeitos de captura de rexistros.
-Instalación e manexo dun cliente Z3950.
-Mantemento e explotación: estatísticas, listaxe do fondo, exportacións, etc.
-Mantemento e explotación da páxina web. Novas, anuncios, información xeral da biblioteca, etc.
* Curso básico para xerar o portal web da biblioteca.
Código: LO08009.
Tipo: específico.
Área formativa: proceso de traballo.
1. Obxectivos.
-Proporcionar unha visión xeral do portal.
-Proporcionar e experimentar os conceptos e mais as habilidades que permiten xerar un portal web coa ferramenta proporcionada.
-Coñecer os aspectos máis salientables para a dotación de contidos no portal.
2. Destinatarios.
Persoal da rede de bibliotecas de Galicia.
3. Desenvolvemento.
Duración: 8 h.
Lugar e datas: aula EGAP, o 9 de xuño e 23 de setembro de 2008.
Horario: das 10.00 ás 14.00 h e das 16.00 ás 20.00 h.
Prazas: 25.
4. Contido.
Manexo do panel de dotación de contidos.
* Xestión e administración para bibliotecarios.
Código: LO080011.
Tipo: específico.
Área formativa: normativa e organización autonómica.
1. Obxectivos.
Se nos centros bibliotecarios se formula unha autonomía administrativa, cómpre familiarizar ao persoal destinado nas bibliotecas, axencias de lecturas, etc. coa lexislación orzamentaria e/ou contractual, coa instrución e xestión dos expedientes de gasto e co manexo da ferramenta informática de uso para estes procesos, de xeito de poidan manexar aqueles créditos que lles sexan desconcentrados.
2. Destinatarios.
Persoal bibliotecario dos centros con tarefas e/ou recursos que repercutan nos servizos das bibliotecas da rede.
3. Desenvolvemento.
Duración: 25 h.
Lugar e datas: aula CMG os días do 7, 8, 9, 10 e 11 de abril de 2008.
Horario: das 9.00 ás 14.00 horas.
Prazas: 20.
4. Contido.
-Coñecemento da Lei de orzamentos: as clasificacións económica e funcional.
-A Lei de réxime financeiro e orzamentario de Galicia.
-Os créditos e a súa utilización: adecuación.
-A contabilidade. Xumco II.
-A contratación no sector público. Lei de contratos das administracións públicas.
-Tramitación dun expediente de gasto.
* Planificación estratéxica na biblioteca pública.
Código: LO080012.
Tipo: específico.
Área formativa: normativa e organización autonómica.
1. Obxectivos.
Obxectivos xerais:
-Proporcionarlles aos profesionais da biblioteca pública os coñecementos teóricos sobre a planificación estratéxica, dar a coñecer a metodoloxía para planificar o proxecto e os servizos dunha biblioteca pública e ofrecer directrices para a posta en práctica da teoría impartida.
-Capacitar profesionais na análise, implementación e comunicación dun proxecto de biblioteca pública.
Obxectivos específicos:
-Reflexionar sobre que implica planificar estratexicamente na biblioteca pública.
-Impartir a teoría básica da planificación estratéxica.
-Coñecer a metodoloxía para saber planificar e traballar por obxectivos.
-Saber traballar cun Plan de xestión que defina un proxecto global de biblioteca.
-Saber pór en práctica os conceptos teóricos impartidos.
2. Destinatarios.
Persoal bibliotecario dos centros con tarefas e/ou recursos que repercutan nos servizos das bibliotecas da rede.
3. Desenvolvemento.
Duración: 30 h (20 presenciais + 10 h proxecto persoal).
Lugar e datas: aula CMG os días 15, 16, 17 e 18 de abril de 2008.
Horario: das 9.00 ás 14.00 horas.
Prazas: 25.
4. Contido.
-A biblioteca pública no marco da Administración pública actual.
-Nocións básicas de planificación estratéxica.
-A biblioteca pública, como organización de servizos.
-Definición do proxecto de biblioteca pública. O Plan de xestión da biblioteca.
-A visión.
-A misión.
-Diagnóstico da situación.
-O traballo por obxectivos.
-O proceso de planificación estratéxica. O desenvolvemento da actitude estratéxica.
-O posicionamento estratéxico da biblioteca na comunidade.
-Planificación dun servizo ou produto da biblioteca.
-Ferramentas para a planificación estratéxica.
* Galego para bibliotecarios.
Código: LO080013.
Tipo: específico.
Área formativa: idiomas.
1. Obxectivos.
-Mellora da fluidez na comunicación entre os bibliotecarios e os usuarios das bibliotecas.
-Procura da consolidación do galego como lingua prioritaria no eido bibliotecario.
-Análise da situación do uso do galego, desde o punto de vista legal.
-Análise da situación do uso do galego, desde o punto de vista da relación entre profesionais e público.
-Mellora dos recursos lingüísticos do persoal bibliotecario.
2. Destinatarios.
Persoal bibliotecario dos centros con tarefas e/ou recursos que repercutan nos servizos das bibliotecas da rede.
3. Desenvolvemento.
Duración: 25 h.
Lugar e datas: aula CMG os días 5, 6, 7, 8 e 9 de maio de 2008.
Horario: das 9.00 ás 14.00 horas.
Prazas: 20.
4. Contido.
-Lexislación sobre o uso do galego.
-Lingua e circunstancia: proximidade, identificación e servizo público.
-Comunicación lingüisticamente heteroxénea.
-Aspectos extrasemánticos dos usos lingüísticos.
-O galego no traballo bibliotecario:
Léxico.
Recursos expresivos.
Niveis da linguaxe.
Recursos de consulta impresos.
Recursos informáticos de consulta.
Análise da norma estándar.
* Proceso técnico: xéneros e temas na ficción.
Código: LO080014.
Tipo: específico.
Área formativa: proceso de traballo.
1. Obxectivos.
-Difundir e xustificar a necesidade da indización das obras de ficción.
-Dar a coñecer o manual de procedemento para a asignación de encabezamentos de materia ás obras de ficción da rede de bibliotecas de Galicia.
-Ensinar a metodoloxía e as técnicas para a indización das obras de ficción.
2. Destinatarios.
Persoal da rede de bibliotecas de Galicia.
3. Desenvolvemento.
Duración: 15 h.
Lugar e datas: aula CMG os días 28, 29 e 30 de maio de 2008.
Horario: das 9.00 ás 14.00 horas.
Prazas: 20.
4. Contido.
-A indización da ficción: necesidades e características.
-O manual de procedemento para a asignación de encabezamentos de materia ás obras de ficción da rede de bibliotecas de Galicia: contido e aplicación práctica.
* Ferramentas colaborativas da web 2.0 para bibliotecas e servizos de información e documentación.
Código: LO080015.
Tipo: específico.
Área formativa: proceso de traballo.
1. Obxectivos.
Coñecer a características e requirimentos das aplicacións da web 2.0.
Identificar posibilidades de uso para as bibliotecas e os seus usuarios.
Integrar as ferramentas web 2.0 nos servizos bibliotecarios.
2. Destinatarios.
Persoal bibliotecario dos centros con tarefas e/ou recursos que repercutan nos servizos das bibliotecas da rede.
3. Desenvolvemento.
Duración: 20 h (12 presenciais + 8 h proxecto individual).
Lugar e datas: aula EGAP os días 4, 5 e 6 de xuño de 2008.
Horario: das 10.00 ás 14.00 horas.
Prazas: 25.
4. Contido.
Ferramentas da web 2.0 para colaboración.
Xestión de información con ferramentas web 2.0.
Integración de ferramentas web 2.0 en bibliotecas.
Desenvolvemento de produtos e servizos orientados ao usuario.
Bibliotecas e redes sociais.
* Servizos de referencia en contornos virtuais.
Código: LO080016.
Tipo: específico.
Área formativa: proceso de traballo.
1. Obxectivos.
É indubidable que a tecnoloxía propiciou moitos cambios no mundo das bibliotecas, afectando non só os recursos e as ferramentas que se utilizan nos nosos centros senón tamén os servizos que ofrecemos.
Estes cambios tamén están incidindo no xeito como nos comunicamos e interactuamos cos nosos usuarios. Os tradicionais mostradores de información bibliográfica son substituídos ou reforzados por servizos de atención de consultas a través de correo electrónico ou espazos web que lles permiten aos nosos usuarios contactar connosco desde o lugar que elixan e no momento que o necesiten.
Ante esta nova contorna, faise necesario que os profesionais do mundo das bibliotecas adaptemos as nosas habilidades de atención de usuarios, desenvolvendo novas habilidades comunicativas e interpretativas que nos permitan resolver as consultas que nos fan chegar.
2. Destinatarios.
Persoal bibliotecario dos centros con tarefas e/ou recursos que repercutan nos servizos das bibliotecas da rede.
3. Desenvolvemento.
Duración: 15 h.
Lugar e datas: aula EGAP os días 14, 15 e 16 de outubro de 2008.
Horario: das 9.00 ás 14.00 horas.
Prazas: 25.
4. Contido.
-Atención virtual vs presencial: diferenzas, vantaxes e desvantaxes?
-Como resolver consultas en contornos virtuales: a xestión do usuario.
-Como resolver consultas en contornos virtuais: a xestión da consulta.
-A xestión de queixas en contornos virtuais.
-A xestión do coñecemento nos servizos de referencia virtual.
-Servizos de referencia virtual cooperativos.
-Dereitos de autor e servizos de referencia virtuais.
-Uso e non abuso de FAQ.
-Deseño de formularios comprensibles.
-Prácticas.
* As bibliotecas dixitais. A experiencia da biblioteca dixital da rede de bibliotecas de Galicia.
Código: LO080017.
Tipo: específico.
Área formativa: proceso de traballo.
1. Obxectivos.
-Coñecer os elementos clave das bibliotecas dixitais: características técnicas e contido.
-Dispoñer de ferramentas e criterios para levar a cabo unha selección dos recursos que as constitúen.
-Coñecer en profundidade os recursos que forman parte da biblioteca dixital da rede de bibliotecas de Galicia.
2. Destinatarios.
Persoal da rede de bibliotecas de Galicia.
3. Desenvolvemento.
Duración: 20 h en liña.
Lugar e datas: Plataforma virtual, do 6 de outubro ao 7 de novembro de 2008.
Prazas: 25.
4. Contido.
-Bibliotecas dixitais: definición, características, elementos.
-Análise de exemplos.
-Principais provedores de recursos. Criterios de avaliación e selección.
-A biblioteca dixital da rede de bibliotecas de Galicia:
Obxectivos.
Primeiros pasos.
Situación actual.
* Sindicación de contidos.
Código: LO080018.
Tipo: específico.
Área formativa: proceso de traballo.
1. Obxectivos.
Entender en que consiste a sindicación de contidos, como funciona e que aplicacións presenta tanto desde o punto de vista do profesional da información (autoconsumo) como desde a perspectiva da biblioteca, arquivo ou centro de documentación (explotación). Coñecer algúns exemplos de fontes de información que ofrecen sindicación dos seus contidos, así como os lectores de feed ou agregadores que nos permiten subscribirnos aos feed sindicables desas fontes de información.
2. Destinatarios.
Persoal da rede de bibliotecas.
3. Desenvolvemento.
Duración: 6 h.
Lugar e datas: Santiago de Compostela, sede da EGAP o día 4 de abril de 2008.
Horario: das 10.00 ás 14.00 e das 16.00 ás 18.00 horas.
Prazas: 20.
4. Contido.
1. Introdución. 2. Sistemas de difusión e consumo de información. 3. Orixe, evolución e historia da sindicación de contidos e os formatos RSS e Atom. 4. Mecanismos de subscrición. 5. Lectores. 6. Agregadores. 7. Conversores RSS. 8. Buscadores e directorios RSS. 9. Exemplos e casos de éxito.
* Construción, instalación e equipamento dunha biblioteca.
Código: LO080019.
Tipo: específico.
Área formativa: dirección e xerencia pública.
1. Obxectivos.
Coñecer e adquirir a metodoloxía e os conceptos básicos necesarios para realizar unha programación espacial dunha biblioteca.
2. Destinatarios.
Persoal da rede de bibliotecas.
3. Desenvolvemento.
Duración: 21 h.
Lugar e datas: Santiago de Compostela, sede da EGAP os días 11, 12 e 13 de xuño de 2008.
Horario: das 10.00 ás 14.00 e das 16.00 ás 19.00 horas.
Prazas: 20.
4. Contido.
4.1. Introdución.
4.2. Planificación e programación.
-Metodoloxía.
-Marco normativo.
-Estándares ou pautas.
-Ratios.
4.3. Os espazos e os servizos.
-Representacións gráficas.
-Circulación.
-Áreas de actividade.
4.4. Aspectos clave no deseño e construción de novas bibliotecas.
-Criterios básicos relacionados co proxecto arquitectónico.
-Acondicionamento dos espazos.
4.5. Organización interna.
-A moblaxe.
-Os equipamentos.
-A ambientación ou decoración.
4.6. Accesibilidade.
4.7. Sinalización.
4.8. A avaliación do edificio e das instalacións.
Recursos bibliográficos.
* A xestión dos proxectos nas bibliotecas.
Código: LO080020.
Tipo: específico.
Área formativa: dirección e xerencia pública.
1. Obxectivos.
Coñecer os aspectos máis salientables que ter en conta na xestión de proxectos.
Coñecer as habilidades máis importantes asociadas á planificación e execución de proxectos.
2. Destinatarios.
Persoal da rede de bibliotecas.
3. Desenvolvemento.
Duración: 15 h.
Lugar e datas: Santiago de Compostela, sede da EGAP os días 28, 29 e 30 de maio de 2008.
Horario: das 9.00 ás 14.00 horas.
Prazas: 25.
4. Contido.
-Que é un proxecto e que elementos o caracterizan?
-A importancia dos proxectos nos servizos.
-O ciclo de vida dun proxecto: as súas distintas fases.
-As EDT.
-A xestión dos riscos.
-A estimación de custos e dedicacións.
-O control do proxecto.
-Os procedementos de calidade asociados aos proxectos.
-Os erros clásicos nos proxectos.
-Ferramentas de xestión de proxectos.
* Estatísticas e indicadores: instrumentos para a avaliación do servizo de bibliotecas públicas.
Código: LO080021.
Tipo: específico.
Área formativa: dirección e xerencia pública.
1. Obxectivos.
Xustificar a necesidade e as posibilidades da avaliación no ámbito da biblioteca pública.
Dar a coñecer as diferentes ferramentas para a avaliación.
Ofrecer a metodoloxía e as técnicas para avaliar.
Capacitar os alumnos para que poidan levar a cabo as accións de avaliación máis axeitadas ás necesidades e á realidade do seu ámbito de traballo.
2. Destinatarios.
Persoal da rede de bibliotecas.
3. Desenvolvemento.
Duración: 15 h.
Lugar e datas: aula CMG, os días 16, 17 e 18 de abril de 2008.
Horario: das 9.00 ás 14.00 horas.
Prazas: 20.
4. Contido.
0. Introdución.
1. A avaliación dentro da planificación estratéxica: da avaliación á planificación.
2. O proceso de avaliación: da información de xestión á información para a toma de decisións.
3. Sistemas de recollida de datos, estatísticas e indicadores.
4. A avaliación comparativa (benchmarking).
5. Avaliación e xestión da calidade nas bibliotecas públicas.
* Marketing bibliotecario.
Código: LO080022.
Tipo: específico.
Área formativa: dirección e xerencia pública.
1. Obxectivos.
Establecer parámetros e patróns de marketing aplicables aos servizos ofrecidos pola biblioteca, de forma que se coñezan as ferramentas e os procedementos que permitan aumentar o uso de recursos e servizos por parte dos usuarios.
2. Destinatarios.
Persoal da rede de bibliotecas.
3. Desenvolvemento.
Duración: 45 h en liña.
Lugar e datas: aula Cesga, do 1 ao 31 de outubro de 2008.
Prazas: 25.
4. Contido.
-¿Que é e que non é marketing?
-A imaxe da biblioteca.
-Investigación de mercado.
-Análise de materiais de promoción.
-Campañas e actividades de difusión.
-Planificación de campañas.
-Marketing na internet: a web como ferramenta de marketing.
* Recursos para a formación das coleccións das bibliotecas públicas.
Código: LO080023.
Tipo: específico.
Área formativa: dirección e xerencia pública.
1. Obxectivos.
Aproximarse aos criterios e ás técnicas necesarias para manter unha colección actualizada e adaptada ás necesidades reais dos usuarios.
2. Destinatarios.
Persoal da rede de bibliotecas.
3. Desenvolvemento.
Duración: 27 h en liña.
Lugar e datas: aula Cesga, do 15 de maio ao 15 de xuño de 2008.
Prazas: 25.
4. Contido.
A construción da proposta de lectura: políticas e discursos.
Selección e adquisición: as dúas caras do sistema.
O traballo de selección: entre a oferta e a demanda.
Fontes de información bibliográfica e recursos bibliotecarios: mercado e selección.
Recursos bibliográficos para a formación e o desenvolvemento das coleccións.
Cultura escrita.
Cultura audiovisual.
Cultura na rede.
Pautas e procedementos de adquisición.
Avaliación e valoración do traballo bibliográfico.
* Xestión de comitecas.
Código: LO080024.
Tipo: específico.
Área formativa: dirección e xerencia pública.
1. Obxectivos.
Integrar a banda deseñada como oferta cultural de valor propio.
Ofrecer orientación para o acceso aos materiais: adquisicións, enderezos e puntos de venda.
Dar ideas para actividades ao redor da banda deseñada nas bibliotecas.
2. Destinatarios.
Persoal da rede de bibliotecas.
3. Desenvolvemento.
Duración: 24 h.
Lugar e datas: Santiago de Compostela, sede da EGAP, os días 17, 18 e 19 de setembro de 2008.
Horario: das 9.00 a 14.00 e das 16.00 ás 19.00 horas.
Prazas: 25.
4. Contido.
-Historia e tipoloxía da banda deseñada.
-Linguaxe, estrutura e técnica da banda deseñada.
-A banda deseñada nas bibliotecas.
-Bibliografía, obras de referencia.
* Xestión de clubs de lectura.
Código: LO080025.
Tipo: específico.
Área formativa: recursos materiais e tecnolóxicos.
1. Obxectivos.
Adquirir os conceptos e estratexias que son necesarios para impulsar un club de lectura.
2. Destinatarios.
Persoal da rede de bibliotecas.
3. Desenvolvemento.
Duración: 15 h.
Lugar e datas: Santiago de Compostela, sede da EGAP, os días 28 e 29 de novembro de 2008.
Horario: das 9.00 ás 14.00 e das 16.00 ás 19.00 horas.
Prazas: 25.
4. Contido.
-Definición.
-Modalidades.
-Ingredientes.
-Elaboración.
-Obras aconselladas.
-Experiencias prácticas: 3 h.
* Os mozos e as bibliotecas: algo máis ca unha relación casual.
Código: LO080026.
Tipo: específico.
Área formativa: recursos materiais e tecnolóxicos.
1. Obxectivos.
Presentar liñas de traballo que axuden a establecer e cimentar a relación entre a biblioteca e o usuario adolescente.
2. Destinatarios.
Persoal da rede de bibliotecas.
3. Desenvolvemento.
Duración: 12 h.
Lugar e datas: Santiago de Compostela, sede da EGAP, os días 6 e 7 de novembro de 2008.
Horario: das 9.00 ás 14.00 e das 16.00 ás 19.00 horas.
Prazas: 25.
4. Contido.
Introdución: o lector adolescente: peculiaridades e retos.
Lecturas para a mocidade de hoxe.
Lectura e mocidade: propostas prácticas.
A lectura no mundo dos bytes e a internet.
* As bibliotecas e os hábitos lectores.
Código: LO080027.
Tipo: específico.
Área formativa: recursos materiais e tecnolóxicos.
1. Obxectivos.
Descubrir que é o proceso lector, como podemos acompañalo e con quen. Descubrir a función educadora da lectura e o que é unha biblioteca educadora adolescente.
2. Destinatarios.
Persoal da rede de bibliotecas.
3. Desenvolvemento.
Duración: 16 h.
Lugar e datas: Santiago de Compostela, sede da EGAP, os días 16 e 17 de outubro de 2008.
Horario: das 9.00 ás 14.00 e das 16.00 ás 19.00 horas.
Prazas: 25.
4. Contido.
-Principios de animación. Conceptos básicos arredor da lectura e a súa práctica.
-A función educativa da biblioteca e a dinamización lectora.
-Animación e familia.
-A bebeteca.
-Programas de animación con prelectores e nenos.